БГ и свят НАП: Безработните дължат месечно по 20,40 лв. за здравни вноски
От 1 януари 2018 г. сумата е по-висока заради новия размер на минималния осигурителен доход - 510 лв. Според Закона за здравното осигуряване неосигурените на друго основание се осигуряват върху доход, който е не по-малък от половината от минималния месечен размер на осигурителния доход за самоосигуряващите се лица, т.е. за тях здравноосигурителната вноска е 8% върху 255 лв.
От НАП уточняват, че срокът за внасяне на тези вноски е до 25-о число на месеца, следващ месеца, за който се отнасят. Здравната вноска за този януари трябва да се внесе най-късно до 26 февруари, тъй като 25 февруари се пада почивен ден - неделя.
От приходната агенция допълват, че всички, за които възниква задължение сами да внасят здравноосигурителните си вноски, подават декларация Образец 7 в офис на НАП по постоянен адрес. Санкцията за неподаване на тази декларация е от 500 до 1000 лева.
Срокът е до 25-о число на месеца, следващ месеца, за който е възникнало задължението за внасяне на здравноосигурителните вноски, т.е., ако от 1 януари 2018 г. трябва сами да внасяте здравноосигурителни вноски, следва да подадете декларация Образец 7 до 26 февруари.
Гражданите могат да направят справка за здравноосигурителния си статус, както и да проверят периодите, за които им липсват здравноосигурителни вноски, чрез електронната услуга на НАП. Справка дават и на телефон 0700 18 700, на цената на градски разговор от цялата страна. Услугата е автоматична и изисква само въвеждане на ЕГН чрез клавиатурата на телефона.
Освен това системата дава данни и за всички месеци и години, за които не са платени задължителните здравноосигурителни вноски. Справката за здравен статус по телефона работи непрекъснато, седем дни в седмицата, 24 часа на ден.
Редактор Нели Димитрова 30 януари 2018, 13:05